Foto’s: Vyf sokkerseuns sover uit oorstroomde grot geredEen van die seuns word na ‘n helikopter gedra. Foto: Big Krean via AP Vyf seuns van die groep van 12 sokkerspelers en hul afrigter wat sedert 23 Junie in die Tham Luang Nang Non-grot in die Chiang Rai-provinsie in Thailand vasgekeer is, is bevry. CNN berig die vyfde seun is Maandag omstreeks 12:00 Suid-Afrikaanse tyd uit die grot gered en met ŉ ambulans weggeneem. Dit volg nadat vier van die vasgekeerde seuns Sondag na die oppervlakte gebring en na ŉ hospitaal geneem is. Plaaslike owerhede het tydens ŉ mediakonferensie gesê die ouers van die seuns wat gered is, is nog nie toegelaat om fisieke kontak met hulle te hê nie aangesien ŉ uitgebreide ondersoek na hul mediese toestand gedoen word en om infeksie te voorkom. Maroela Media het vroeër berig die reusereddingspoging het Sondag om 10:00 (plaaslike tyd) begin. Dertien duikers en vyf lede van die Thaise vloot het die grot vroegoggend binnegegaan. Die seuns word een op ŉ slag uit die grot begelei. Die reddingspogings van die sewe oorblywende seuns en hul afrigter duur voort. Die 12 seuns, tussen 11 en 16 jaar oud, en hul 25-jarige afrigter is langer as twee weke gelede in ŉ grot vasgekeer. Die grot is bekend daarvoor dat dit tydens die reënseisoen oorspoel word. ŉ Kennisgewing by die ingang na die grot, wat ŉ gewilde toeriste-aantreklikheid is, waarsku dat dit gevaarlik is om die grot binne te gaan gedurende die reënseisoen. Die groep het klaarblyklik dié waarskuwing geïgnoreer en in die grot ingekruip. ŉ Parkbeampte het kort daarna onraad vermoed toe hy ŉ klomp fietse opgemerk het wat by die ingang na die grot staan. Maroela Media het vroeër berig ŉ voormalige lid van die Thaise vloot en vrywilliger, Samarn Kunan (38), het verlede week gedurende ŉ nagtelike operasie gesterf in ŉ poging om suurstofhouers in die grot te plaas ter voorbereiding vir die reddingspoging.